A 2008-as ausztrál nagydíjon a rajt után az első kanyarban önhibájából kipördült, később műszaki hiba miatt kiesett, pedig a 4. helyről indult. A maláj nagydíjon a pole-ból indult, de visszaesett a második helyre, majd hibázott és megpördült, így kiesett. A verseny után többen bírálták Massa teljesítményét, mondván, hogy nem képes megfelelően uralni az autót. Választ adva a kétkedőknek a soron következő bahreini nagydíjon messze a leggyorsabb volt a szabadedzéseken, és alig maradt le az első rajtkockáról. A versenyen már a rajtnál az élre állt, azonnal megelőzte Robert Kubicát, és magabiztosan nyert első 2008-as pontjait megszerezve.